<classify> Mkuu wa Mkoa wa Kilimanjaro Dkt Anna Mghwira amesema Rais John Magufuli ameagiza mapungufu yaliyojitokeza kwenye tukio la kukanyaga mafuta huko mkoani Kilimajaro na kusababisha vifo vya watu 20, yafanyiwe kazi lakini shughuli za kidini zisifungwe.Amesema hayo alipoongoza mamia ya Watanzania kwenye shughuli ya kuaga miili ya watu hao, leo Jumatatu Februari 3, 2020 katika Uwanja wa Majengo mkoani humo. Dkt Mghwira amesema tukio hili ni la kuhuzinisha huku akiagiza jumuiya za makanisa na dini mbalimbali kuandaa kikao maalumu kitakachowakutanisha viongozi wa dini na serikali ili kulijadili suala hilo na kulitafutia ufumbuzi. Ameahidi kuwa baada ya kikao hicho, wananchi wataelezwa maazimio yaliyofikiwa. Tukio hili linasikitisha kwani limetokea eneo ambalo ilitakiwa liwe eneo la amani, upendo na kujenga mshkamano kwenye jamii, ameeleza. Ameongeza pia kuwa nyumba za ibada lazima ziwe chachu ya kujenga imani kwa waumini, kwani tukio hili la watu kukanyagana wakitaka kukanyaga mafuta ni ishara ya watu kutokuwa na imani.Nakumbusha pia kuwa mikutano ya hadhara, iwe ya kidini au vinginevyo, ifuate taratibu zote zilizowekwa kuendesha mikutano hiyo ili kuepuka maafa ya namna hii, amesema. Kwa upande wake Mchungaji wa Kanisa la Baptist Titus Odumi amesema mafuta ya upako ni kwaajili ya kupakwa na sio kukanyagwa, hivyo waumini wawe makini na mafundisho yanayotolewa na wachungaji mbalimbali. Tukio hili lililotokea Jumapili iliyopita kwenye mkutano wa hadhara ulioandaliwa na Nabii Boniface Mwamposa.  <topic>: KITAIFA 